บล.ทิสโก้ ตั้งเป้าส่วนแบ่งการตลาดปีนี้โต 3%จ่อรับงาน IPO อีก 4 ดีล มูลค่ารวม 2 หมื่นลบ.
บล.ทิสโก้ ตั้งเป้าส่วนแบ่งการตลาดปีนี้โต 3% จ่อรับงาน IPO อีก 4 ดีล มูลค่ารวม 2 หมื่นลบ.
17 ก.พ. 2559

นายไพบูลย์ นลินทรางกูร ประธานเจ้าหน้าที่บริหาร บล.ทิสโก้ เปิดเผยว่า ในปี 59 ตั้งเป้าส่วนแบ่งมูลค่าซื้อขายในตลาด SET มากกว่า 3% ส่วนแบ่ง Commission มากกว่า 3.7% มีจำนวนลูกค้าใหม่มากกว่า 10,000 ราย มี Active Ratio ที่ 35% จำนวนบทเคราะห์หุ้น 130 บริษัท ด้านสายงานวาณิชธนกิจจะมี IPO ออกมา 4 ดีล มูลค่าเสนอขายรวมมากกว่า 2 หมื่นล้านบาท
ขณะที่ในปี 58 มีส่วนแบ่งมูลค่าซื้อขายในตลาด SET 2.9% ส่วนแบ่ง Commission 3.3% มีจำนวนลูกค้า 56,013 บัญชี มี Active Ratio 33% ซึ่งใกล้เคียงกับเป้าหมายที่วางไว้ แม้สภาวะตลาดจะไม่เอื้ออำนวย
โดยในปีนี้ บล.ทิสโก้ตั้งเป้าเป็นผู้นำดิจิทัลโบรกเกอร์แบบครบวงจรผ่านบริการออนไลน์ มุ่งสู่รูปแบบฟินเทค (Financial Technology) โดยมีกลยุทธ์พัฒนาบริการออนไลน์เพิ่มเติมเพื่ออำนวยความสะดวกให้กับลูกค้าในยุคที่เทคโนโลยีเข้ามามีบทบาทในการลงทุนในตลาดหลักทรัพย์มากขึ้น โดยเน้นการพัฒนาโปรแกรมสแกนหุ้น TISCO Stock Scan ให้มีประสิทธิภาพ แม่นยำ และตอบโจทย์นักลงทุนมากขึ้น สามารถวิเคราะห์ในระดับ Portfolio ได้
นอกจากนี้ยังมีการปรับโฉมเวบไซต์ TISCOeTrade ครั้งใหญ่ มีรูปแบบทันสมัย ใช้งานง่ายสะดวก ข้อมูลครบถ้วน Update และมีเครื่องมือในการสั่งซื้อขายหุ้นที่มีประสิทธิภาพมากขึ้น ตามวิสัยทัศน์ของ บล.ทิสโก้ ในการเป็นที่ปรึกษาการลงทุนที่ครบวงจร
ด้านนายธรัฐพร เตชะกิจขจร กรรมการผู้จัดการ บล.ทิสโก้ กล่าวว่า นับจากที่ บล.ทิสโก้ได้เปิดตัวบริการ “TISCO Stock Scan” โปรแกรมคัดหุ้นเด่นสำหรับนักลงทุนมือใหม่และนักลงทุนมืออาชีพ และได้รับเสียงตอบรับที่ดีเป็นอย่างมาก โดยปัจจุบันมีลูกค้าที่เป็น Active Users อยู่มากกว่า 1 หมื่นราย ส่งผลให้สัดส่วนลูกค้า Active ในปีที่ผ่านมาสูงถึง 33% ซึ่งสูงกว่าค่าเฉลี่ยของอุตสาหกรรมที่ 26% ดังนั้น เพื่อตอบสนองความต้องการของนักลงทุนอย่างต่อเนื่อง ในปีนี้ บล.ทิสโก้จึงรุกหน้าพัฒนาฟังก์ชั่นการใช้งานใหม่ๆในโปรแกรม TISCO Stock Scan
โดยจะเพิ่มความสามารถในการบริหารแบบ Portfolio และฟังก์ชั่นการคัดเลือกหุ้นที่หลากหลายขึ้น มีจุดแข็งจากทีมนักวิเคราะห์ผู้เชี่ยวชาญของ บล.ทิสโก้ โดยลูกค้าสามารถใช้งานบริการ Stock Scan โดยไม่เสียค่าใช้จ่ายแต่อย่างใด โดยจะเริ่มเปิดตัวเวอร์ชั่นใหม่ในเดือนมีนาที่จะถึงนี้
นอกจากนี้ บล.ทิสโก้ ยังได้ปรับโฉมเวบไซต์ “TISCOeTrade” ครั้งใหญ่ ให้มีความสวยงามทันสมัย มีการแสดงหุ้นเด่นที่จะช่วยให้นักลงทุนมือใหม่เลือกหุ้นสดใหม่ได้ทุกวัน รวบรวมข้อมูล My Portfolio ในรูปแบบใหม่และข้อมูลครบถ้วน สามารถจองสัมมนา Online ได้ล่วงหน้าและสามารถรับชมย้อนหลังได้ นอกจากนี้ในส่วนของระบบการซื้อขายหุ้น  จะมีลูกเล่นใหม่ๆ และ Conditioned Orders เพื่อช่วยเพิ่มประสิทธิภาพและกลยุทธในการส่งคำสั่งซื้อขายให้ดียิ่งขึ้น 